b'\n_START_ARTICLE_\nH\xc3\xb4tel de Sens\n_START_PARAGRAPH_\nH\xc3\xb4tel de Sens on historiallinen kaupunkitalo Pariisin keskustassa Le Marais\xe2\x80\x99n alueella, osoitteessa rue du Figuier 1. Se on yksi harvoja Pariisissa s\xc3\xa4ilyneit\xc3\xa4 keskiaikaisia asuintaloja. Se on rakennettu vuosien 1474 ja 1519 v\xc3\xa4lisen\xc3\xa4 aikana. Talo oli alkujaan Sensin arkkipiispan virka-asunto._NEWLINE_Rakennus oli 1500-luvulla muun muassa Bourbon- ja Guise-sukujen linnoitettuna asuntona. Kuningas Henrik IV:n puoliso Margareeta Valoislainen majoitettiin t\xc3\xa4nne avioeron astuttua voimaan vuonna 1605 ja h\xc3\xa4nen on sanottu viett\xc3\xa4neen talossa rietasta el\xc3\xa4m\xc3\xa4\xc3\xa4. Talo oli my\xc3\xb6hemmin sekalaisessa k\xc3\xa4yt\xc3\xb6ss\xc3\xa4, kunnes Pariisin kaupunki osti sen vuonna 1911. H\xc3\xb4tel de Sens restauroitiin vuosina 1934\xe2\x80\x931960. Vuodesta 1961 alkaen siin\xc3\xa4 on toiminut kunnallinen Forneyn taidekirjasto.'